Tiftakruha l-kanzunetta Pin the Middle li ġiet fit-tieni post fil-Malta Eurovision Song Contest? Fl-aħħar ġimgħat Jagged House ħarġet il-video mużikali ta’ din il-kanzunetta. Il-produzzjoni u d-direzzjoni hija ta’ Dery Sultana li kien hu li ħareġ bil-kunċett tal-video mużikali li jikkumplimenta l-kanzunetta. Il-kantanta hija Debbie Stivala jew kif inhi magħrufa aħjar fuq il-palk, De Bee li kitbet il-lirika tal-kanzunetta. Il-mużika inkitbet minn Peter Paul li huwa membru tal-band Tribali. Jidher li hemm pjani għal aktar kollaborazzjoni ‘il quddiem bejn dawn iż-żewġ artisti. De Bee li hija wiċċ ġdid għax-xena tal-mużika Maltija, dejjem kienet imbuttata mill-ġenituri tagħha u n-nanniet. Ta’ 19-il sena bdiet tagħmel xi cover versions u ftit tas-snin qabel kien membru fil-kor Voices. Is-sena l-oħra ħarġet l-ewwel kanzunetta tagħha ‘Just Like You’ b’kitba ta’ Wayne Camilleri u bi produzzjoni ta’ Peter Paul u Peter Borg. Din il-kanzunetta kienet intlaqgħet tajjeb u wittiet it-triq għal De Bee fix-xena lokali tal-mużika. Dan kompla jissaħħaħ bis-suċċess li kisbet fi Frar li għadda b’Pin the Middle. Il-kitba ta’ aktar kanzunetti bit-tir li toħroġ l-ewwel album tagħha, is-safar, il-volontarjat u l-possibilità li tikteb ktieb huma fost l-ambizzjonijiet ta’ De Bee.